Xonanda va sozanda Feruza Ochilova Germaniyadagi festivalda qatnashadi

Mahoratli sozanda va xonanda, o‘zbek mumtoz kuy va ashulalarining mohir ijrochisi Feruza Ochilova Germaniyadagi xalqaro loyihadan taklif oldi. Bu haqda Classic Music of Uzbekistan ma’lumotiga asoslanib “Kun” nashri xabar berdi.

Xabar berishlaricha, 8-fevral kuni Germaniyaning Halle shahridagi Opera uyida bo‘lib o‘tadigan konsert dasturida Feruza Ochilova ham xonanda, ham sozanda sifatida ishtirok etadi.
Women in Jazz tomonidan tashkil etilayotgan konsert dasturida Feruza Ochilova Afg‘oniston, Eron, Livan, Bolgariya, Polsha, Germaniya kabi mamlakatlarning san’atkorlari bilan bir guruhda ham sozanda (doira va dutor kabi cholg‘u asboblarida kuy ijro etadi), ham xonanda sifatida ishtirok etadi.
Ma’lum bo‘lishicha, 3—7-fevral davomida konsert repetitsiyasi o‘tkaziladi va xohlovchilar tayyorgarlik jarayonini jonli kuzatishlari mumkin bo‘ladi.
Eslatib o‘tamiz, Feruza Ochilova 2013-yilning noyabr oyida Germaniyada ijodiy safarda bo‘lib, jamoasi bilan birga 10dan ortiq konsertlar namoyish etgan edi.